RETTENS DOM (Appelafdelingen)
27. januar 2016
Sag T-696/14 P
Bernat Montagut Viladot
mod
Europa-Kommissionen
»Appel – personalesag – ansættelse – udvælgelsesprøve med henblik på oprettelsen af en ansættelsesreserve af fuldmægtige i lønklasse AD 5 – udvælgelseskomitéens afgørelse om ikke at opføre sagsøgeren på reservelisten – eksamensbevis opfylder ikke kravene i meddelelsen om udvælgelsesprøve– afvisning af søgsmålet i første instans«
Angående:      Appel af dom afsagt af Retten for EU-Personalesager (Første Afdeling) den 15. juli 2014, Montagut Viladot mod Kommissionen (F-160/12, Sml. Pers, EU:F:2014:190), med påstand om ophævelse af denne dom.
Udfald:      Appellen forkastes. Bernat Montagut Viladot betaler sagens omkostninger.
Sammendrag
1.      Tjenestemænd – ansættelse – udvælgelsesprøve – udvælgelsesprøve på grundlag af kvalifikationsbeviser og prøver – krav om uddannelse på universitetsniveau – begrebet eksamensbevis på universitetsniveau – bedømmelse på grundlag af lovgivningen i den stat, hvor studierne er gennemført
(Tjenestemandsvedtægten, bilag III, art. 5)
2.      Tjenestemænd – principper – beskyttelse af den berettigede forventning – en udvælgelseskomitésforsikringer ikke i overensstemmelse med gældende regler – situation, som ikke afstedkommer en berettiget forventning hvad angår muligheden for opførelse på reservelisten
1.      Såfremt der hverken i forordninger eller direktiver om udvælgelsesprøver eller i meddelelsen om udvælgelsesprøven findes bestemmelser om det modsatte, må kravet om, at ansøgerne skal være i besiddelse af et eksamensbevis på universitetsniveau for at kunne deltage i en almindelig udvælgelsesprøve, nødvendigvis forstås i den betydning, udtrykket har i henhold til lovgivningen i den medlemsstat, hvor ansøgeren har fulgt de studier, han påberåber sig. Det eksamensbevis efter afsluttet universitetsuddannelse, der kræves for at få adgang til en almindelig udvælgelsesprøve, skal være tillagt fuld civilretlig virkning i henhold til lovgivningen i den medlemsstat, hvor det er udstedt.
Sådanne referencer til lovgivningen i den medlemsstat, hvori eksamensbeviset er udstedt, gør det i mangel af modsatte bestemmelser muligt at sikre ligebehandling i forbindelse med udvælgelsesprøver, hvortil der kan tilmelde sig ansøgere, som har gennemført universitetsstudier i forskellige lande og ved institutioner, som følger undervisningssystemer, som ligeledes er meget forskellige hvad angår tilrettelæggelse, opbygning, metoder og indhold. Dette gør det nemlig muligt på en ensartet måde at vurdere de personer, som, idet de har opnået et eksamensbevis, hvis effektive værdi bekræftes af den officielle karakter, som medlemsstaten tillægger dette, befinder sig i en situation, som i det væsentlige er ens såvel faktisk som retligt. Sådanne referencer gør det desuden muligt at give de pågældende den størst mulige sikkerhed derved, at de på forhånd får mulighed for med tilstrækkelig sikkerhed at vide, om deres eksamensbevis fra universitetet vil være gyldigt med henblik på adgang til EU’s offentlige tjeneste.
(jf. præmis 26-28 og 33)
Henvisning til:
Domstolen: dom af 13. juli 1989, Jaenicke Cendoya mod Kommissionen, 108/88, Sml, EU:C:1989:325, præmis 17
Retten: dom af 9. december 1999, Alonso Morales mod Kommissionen, T-299/97, Sml. Pers., EU:T:1999:314, præmis 60
2.      Retten til at påberåbe sig beskyttelsen af en berettiget forventning er betinget af, at tre betingelser er opfyldt. For det første, at præcise, ubetingede og samstemmende forsikringer, der hidrører fra en pålidelig kilde med den nødvendige bemyndigelse, er fremsat af en EU-myndighed over for parten. For det andet, at disse forsikringer er af en sådan art, at de er egnede til at skabe en berettiget forventning hos den, til hvem de er rettet. For det tredje skal forsikringerne være i overensstemmelse med gældende regler.
Et notat fra en udvælgelseskomité for en udvælgelsesprøve baseret på kvalifikationsbeviser og prøver, der forsikrer en ansøger om, at han opfylder de adgangsbetingelser, der er anført i meddelelsen om udvælgelsesprøve, kan ikke antages at skabe berettigede forventninger hos denne ansøger, når sådanne forsikringer ikke er i overensstemmelse med de gældende standarder, eftersom den pågældendes eksamensbevis ikke opfylder kravene i nævnte meddelelse.
(jf. præmis 43 og 45)
Henvisning til:
Retten: dom af 21. juli 1998, Mellett mod Domstolen, T-66/96 og T-221/97, Sml. Pers., EU:T:1998:187, præmis 107, og af 16. marts 2005, Ricci mod Kommissionen, T-329/03, Sml. Pers., EU:T:2005:103, præmis 79